PATVIRTINTA

Šalčininkų r. Jašiūnų pagrindinės mokyklos direktoriaus

2017 m. gruodžio 30 d. įsakymu Nr. V-144

**ŠALČININKŲ R. JAŠIŪNŲ PAGRINDINĖS MOKYKLOS VADOVŲ, MOKYTOJŲ, PAGALBOS MOKINIUI SPECIALISTŲ KVALIFIKACIJOS TOBULINIMO IR „MOKYMO“ LĖŠŲ, SKIRTŲ PEDAGOGŲ KVALIFIKACIJAI KELTI, NAUDOJIMO TVARKOS APRAŠAS**

**I. BENDROSIOS NUOSTATOS**

1. Šalčininkų r. Jašiūnų pagrindinės mokyklos vadovų, mokytojų, pagalbos mokiniui specialistų

kvalifikacijos tobulinimo ir „mokymo“ lėšų, skirtų pedagogų kvalifikacijai kelti, naudojimo tvarkos aprašas (toliau Aprašas) reglamentuoja mokyklos vadovų, mokytojų bei pagalbos mokiniui specialistų kvalifikacijos tobulinimo tikslus, uždavinius, būdus, formas, organizavimą bei finansavimą.

**II. KVALIFIKACIJOS TOBULINIMO TIKSLAS IR UŽDAVINIAI**

2. Kvalifikacijos tobulinimo tikslas – sudaryti sąlygas ir skatinti mokyklos vadovus, mokytojus bei pagalbos mokiniui specialistus įgyti ir plėtoti savo kompetencijas siekiant mokinių pasiekimų gerinimo, atsižvelgiant į individualius mokinių ugdymosi poreikius.

3. Kvalifikacijos tobulinimo uždaviniai:

3.1. sudaryti sąlygas dalyvauti kvalifikacijos tobulinimo renginiuose;

3.2. skatinti, kad darbuotojai kvalifikacijos tobulinimo renginiuose įgytas žinias ir gebėjimus aktyviai taikytų savo praktinėje veikloje, didinant jų atsakomybę už ugdymo(-si) kokybę;

3.3. plėtoti bendradarbiavimą ir gerosios patirties sklaidą;

3.4. racionaliai naudoti kvalifikacijai tobulinti skirtas lėšas.

**III. KVALIFIKACIJOS TOBULINIMO BŪDAI, FORMOS IR ORGANIZAVIMAS**

4. Kvalifikacijos tobulinimas vykdomas atsižvelgiant į mokyklos metinį veiklos planą, pagal neformaliojo švietimo kvalifikacijos tobulinimo programas bei savišvietos būdu.

5. Kvalifikacijos tobulinimo formos: kursai, seminarai, konferencijos, edukacinės išvykos, mini mokymai ir kt.

6. Mokykla sudaro sąlygas kiekvienam vadovui, mokytojui bei pagalbos mokiniui specialistui pasinaudoti teise ne mažiau kaip 5 dienas per metus dalyvauti kvalifikacijos tobulinimo renginiuose.

7. Kvalifikacijos kėlimo įstaigą pasirenka pats mokytojas.

8. Kvalifikacijos tobulinimas tiriamas, analizuojamas bei planuojamas (sudaromas kvalifikacijos tobulinimo planas vieniems kalendoriniams metams) ir vykdomas dviem kryptimis:

 8.1. bendras kvalifikacijos kėlimas siejamas su mokyklos tikslų ir uždavinių įgyvendinimu;

8.2. individualus mokytojo kvalifikacijos tobulinimas siejamas su atestacijos rekomendacijoms, dalyko specifika.

 9. Pirmenybė kvalifikaciją kelti teikiama:

9.1. keliant kvalifikaciją ne pamokų metu;

9.2. keliant kvalifikaciją nemokamuose kvalifikacijos kėlimo renginiuose;

9.3. keliant kvalifikaciją kvalifikacijos kėlimo renginiuose, kurie numatyti kaip mokyklos prioritetai;

9.4. keliant kvalifikaciją renkantis kvalifikacijos renginius, organizuojamus mokykloje, rajone ar Vilniaus mieste.

10. Mokytojai, pagalbos mokiniui specialistai, ketinantys dalyvauti kvalifikacijos tobulinimo renginyje, ne vėliau kaip prieš 5 darbo dienas kreipiasi į direktoriaus pavaduotoją ugdymui ir pateikia užpildytą prašymo formą (1 priedas).

11. Dalyvauti kvalifikacijos renginyje galima tik pagal direktoriaus įsakymą.

12. Į tos pačios programos mokamą kvalifikacinį renginį arba jei vyksta pedagoginio darbuotojo pamokų metu gali vykti 1 darbuotojas (išskyrus komandinį).

13. Mokyklos vadovai, pavaduotojai ugdymui, mokytojai ir pagalbos mokiniui specialistai grįžę iš kvalifikacijos tobulinimo renginių pateikia kvalifikacijos tobulinimo renginyje gautą pažymėjimą (jo kopiją), sąskaitą faktūrą, pinigų paėmimo kvitą, jei kvalifikacijos tobulinimas buvo apmokamas „mokinio krepšelio“ lėšomis.

14. Mokyklos vadovai, pavaduotojai ugdymui, mokytojai ir pagalbos mokiniui specialistai grįžę iš kvalifikacijos tobulinimo renginių vykdo sklaidą, dalijasi gerąja patirtimi su kolegomis sutartu laiku.

15. Direktoriaus pavaduotoja ugdymui vykdo mokyklos vadovų, pavaduotojų ugdymui, mokytojų ir pagalbos mokiniui specialistų dalyvavimo kvalifikacijos tobulinimo renginiuose apskaitą, rengia metines ataskaitas ir numato prioritetus bei 1–3 seminarus (per vienus metus) daugumai mokytojų aktualia tema.

**IV. KVALIFIKACIJOS TOBULINIMUI SKIRTŲ LĖŠŲ PANAUDOJIMAS**

16. Mokyklos vadovų, pavaduotojų ugdymui, mokytojų ir pagalbos mokiniui specialistų kvalifikacijos tobulinimas finansuojamas:

16.1. „Mokymo“ lėšomis, skirtomis Mokytojų kvalifikacijai kelti;

16.2. fizinių asmenų lėšomis;

16.3. kitų šaltinių lėšomis.

17. Pedagogų kvalifikacijos kėlimui „mokymo“ skirtos lėšos gali būti naudojamos (skiriamos):

17.1. mokytojui (asmeniui, atliekančiam Švietimo ir mokslo ministro 2003-10-09 įsakymu Nr. ĮSAK-1407 patvirtinto Pareigybių, kurias atliekant darbas yra laikomas pedagoginiu, sąrašo 2 ir 7 skyriuose nurodytas pareigas), neišnaudojusiam maksimalaus Švietimo įstatymu skirto laiko (dienų skaičiaus) per metus, kvalifikacijai kelti (apmokėti už dalyvavimą kvalifikacijos kėlimo renginyje ir pavaduojančio mokytojo darbui), taip pat bibliotekininko kvalifikacijai kelti;

17.2. pirmenybė kvalifikaciją kelti teikiama neatestuotam mokytojui, taip pat mokytojui, kėlusiam kvalifikaciją mažesnį dienų skaičių, ar kėlusiems ne iš „mokymo“ lėšų;

17.3. kolektyviniam kvalifikacijos kėlimui (grupinėms išvykoms į kitų miestų, rajonų kvalifikacijos kėlimo institucijas bei kitas šalis), jei tais metais tenkinami visų pavienių mokytojų kvalifikacijos kėlimo poreikiai ir tam yra mokytojų tarybos pritarimas;

17.4. mokytojų pirminės medicinos pagalbos suteikimo ir įstaigų vadovų saugos darbe bei civilinės saugos kursams apmokėti.

18. Kelti kvalifikaciją užsienyje bei kituose Lietuvos miestuose ir už ją (jos dalį) apmokėti „mokymo“ lėšomis galima tik tuo atveju, kai kvalifikacijos kėlimą organizuoja Švietimo ir mokslo ministerijos pripažinta ir patvirtinta kvalifikacijos kėlimo institucija bei pateikiamas konkretus kvalifikacijos kėlimo renginio planas (programa) ir suderinus su Šalčininkų rajono savivaldybės administracijos Švietimo skyriumi.

19. Mokyklos direktorius norėdamas kelti kvalifikaciją užsienyje privalo gauti Savivaldybės administracijos direktoriaus (jo įgalioto asmens) raštišką sutikimą, įrašant jam komandiruotę. Dokumentai pateikiami Švietimo skyriui ne vėliau kaip prieš 3 savaites iki išvykimo į kvalifikacijos renginį.

20. Mokytojui, dalyvaujančiam kvalifikacijos kėlimo seminare Lietuvoje, apmokamas mokestis už seminarą(esant pakankamai mokytojų kvalifikacijai skirtų lėšų).

21. Mokytojui, dalyvaujančiam kvalifikacijos kėlimo seminare užsienyje, seminaro išlaidos apmokamos iš dalies (esant pakankamai mokytojų kvalifikacijai skirtų lėšų).

22. Mokytojui, lydinčiam mokinius į užsienio mokyklą pagal bendradarbiavimo programą, apmokamos tik kelionės išlaidos (esant pakankamai mokytojų kvalifikacijai skirtų lėšų).

23. Apie kvalifikacijai skirtas lėšas kalendorinių metų pradžioje mokyklos direktorius informuoja Mokytojų tarybos posėdyje bei atsiskaito apie lėšų panaudojimą.

24. Mokytojų kvalifikacijai kelti lėšų paskirstymo tvarką pasirenka pati mokykla Mokytojų tarybos sprendimu.

25. Mokyklos direktorius tiesiogiai atsako už teisingą ir tikslingą biudžeto lėšų, skirtų kvalifikacijai kelti, naudojimą.

**V. SUTAUPYTŲ SPECIALIOSIOS TIKSLINĖS DOTACIJOS „MOKYMO LĖŠŲ“ FINANSUOTI LĖŠŲ NAUDOJIMAS**

26. Lėšos pripažįstamos sutaupytomis, jei jų nepanaudojimas nepažeidžia Ugdymo plano įgyvendinimo reikalavimų.

27. Pedagogų kvalifikacijai lėšų naudojimas tikslinamas iki einamųjų metų birželio 20 d. ir lapkričio 30 d.

28. Dėl sutaupytų lėšų naudojimo sprendimą priima Mokyklos taryba.

**BAIGIAMOSIOS NUOSTATOS**

29. Mokytojui, pavaduojančiam mokytoją, dalyvaujantį kvalifikacijos kėlimo renginyje, mokama už faktiškai dirbtas valandas.

30. Trūkstant lėšų pedagogų kvalifikacijai tobulinti, Mokyklos tarybos sprendimu, gali būti panaudotos kitos sutaupytos arba asmeninės lėšos.

31. Vienos kvalifikacijos tobulinimo dienos trukmę atitinka kvalifikacijos tobulinimo renginių 6 akademinių valandų trukmė.

32. Į kvalifikacijos tobulinimo trukmę įskaičiuojamas kvalifikacijos tobulinimo laikas, kurį darbuotojas gali patvirtinti kvalifikacijos tobulinimo pažymėjimais ar pažymomis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Šalčininkų r. Jašiūnų pagrindinės mokyklos vadovų, mokytojų, pagalbos mokiniui specialistų kvalifikacijos tobulinimo ir „mokinio krepšelio“ lėšų, skirtų pedagogų kvalifikacijai kelti, naudojimo tvarkos aprašo

1 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

 (vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(dalykas, kvalifikacinė kategorija)

Šalčininkų r. Jašiūnų pagrindinės mokyklos direktorei

**PRAŠYMAS**

**DĖL DALYVAVIMO SEMINARE / KURSUOSE / KONFERENCIJOJE**

20\_\_-\_\_-\_\_

Jašiūnai

Prašyčiau leisti dalyvauti seminare / kursuose / konferencijoje

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

kuri (- ie / -is) vyks 20\_ m. \_\_\_\_\_\_\_\_\_\_\_ mėn. \_\_\_ d. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Pamokas vaduos \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Seminaras / konferencija / kursai mokomi / nemokomi.

PAGRINDAS. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (nurodomas oficialus dokumentas, kuriuo remiantis konkrečią dieną einama į seminarą).

\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (Vaduojančio mokytojo vardas, pavardė, parašas)

SUDERINTA

Direktoriaus pavaduotojas ugdymui

\_\_\_\_\_\_\_\_\_\_\_\_\_

(Parašas, vardas, pavardė)

\_\_\_\_\_\_\_\_\_\_\_\_

(Data)